
A szubjektum és a hatalom dekonstrukciója: Foucault-i és Kristeva-i olvasat O'Neill The Emperor Jones című művéről

Kulcsszavak: szubjektum; dekonstrukció; hatalom; beszéd; regresszió
Dolgozatomban Eugen O'Neill The Emperor Jones című művében vizsgálom az identitás dekonstrukciójának témáját. Kutatásom középpontjában Brutus Jones, a darab főszereplője áll. A tanulmány célja az ő karakter fejlődésének, valamint regressziójának vizsgálata a történet során, tekintettel a hatalmi viszonyokra, illetve a beszélő szubjektum pozíciójából való elmozdulására a teljes nyelvi regresszió és a beszéd elvesztése felé.
A főszereplő elemzése során leginkább az érdekel, hogy egy látszólag teljes karakter hogyan süllyed le a hatalmi pozíciójából egy pszichológiai szinten történő szétesésig, ami végül identitásának dekonstrukciójához vezet. Ez a szétomlás nem csak a történet szintjén jelenik meg (társadalmi státusz, gazdagság és hatalom elvesztése, a ellenőrizetlen hatalom következményeinek elszenvedése), hanem az emberi psziché szintjén is (bűntudattal, félelemmel, egzisztenciális válsággal való küzdelem, múlt elől menekülés, őrület).
Munkám során Michel Foucault „A szubjektum és a hatalom” című esszéjére támaszkodom, hogy értelmezzem Brutus Jones hatalomra jutását, és megfejtsem, hogyan volt képes ilyen hosszú időn át hatalmat gyakorolni, ugyanakkor bemutassam miért volt lehetetlen esetében fenntartani ezt a státuszt. Emellett alkalmazom Julia Kristeva nézeteit is a beszélő szubjektumra és annak rendszerbeli szerepére (ez esetben egy Jones által létrehozott rendszerről van szó), valamint a beszéd elvesztésével bekövetkezett krízisre tekintve.



